Diari Oficial de la Generalitat Valenciana


Sumari del DOGV 3729, del 12-04-2000 (2000/2865)

RESOLUCIÓ de 7 d'abril de 2000, de les direccions generals d'Ordenació i Innovació Educativa i Política Lingüística, i de Centres Docents de la Conselleria de Cultura, Educació i Ciència, per al desenrotllament de les modalitats d'Iniciació Professional i per a Alumnat amb Necessitats Especials dels programes de garantia social, regulats per l'Ordre de 24 de febrer de 2000, en instituts d'Educació Secundària i en centres públics específics d'Educació Especial, per al curs 2000/2001.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3729

Data del DOGV
:   12-04-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/2865


Data del document
:   07-04-2000

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

 Descriptors 

:   * aprenentatge professional
    * ensenyament secundari
    * reinserció escolar
    * educació especial
    * planificació educativa
    * ensenyament professional
    * inserció professional

RESOLUCIÓ de 7 d'abril de 2000, de les direccions generals d'Ordenació i Innovació Educativa i Política Lingüística, i de Centres Docents de la Conselleria de Cultura, Educació i Ciència, per al desenrotllament de les modalitats d'Iniciació Professional i per a Alumnat amb Necessitats Especials dels programes de garantia social, regulats per l'Ordre de 24 de febrer de 2000, en instituts d'Educació Secundària i en centres públics específics d'Educació Especial, per al curs 2000/2001. [2000/F2865]
  
La compensació de desigualtats ha sigut objecte de regulació en el nou sistema educatiu, amb la doble finalitat de disminuir les desigualtats i facilitar la consecució de la igualtat d'oportunitats. En este marc d'actuació els programes de garantia social de les modalitats d'Iniciació Professional i per a Alumnat amb Necessitats Educatives Especials constituïxen, per la seua formació professionalitzadora metodològicament diferent a la formació reglada, un element fonamental per a facilitar als joves una nova oportunitat que els possibilite adquirir les capacitats bàsiques per a la seua inserció laboral o continuar en el sistema educatiu, preferentment a través dels cicles formatius de grau mitjà, i són, tant en un com en l'altre cas, un itinerari de transició al món del treball.
  
La Llei Orgànica 1/1990, de 3 d'octubre, d'Ordenació General del Sistema Educatiu (BOE núm. 238, 4.10.1990), establix en l'article 63.1 que els poders públics desenrotllaran accions de caràcter compensatori, en relació amb les persones, grups i àmbits territorials que es troben en situacions desfavorables, i determinaran la necessitat d'organitzar programes específics de garantia social per als alumnes que no aconseguisquen els objectius de l'Educació Secundària.
  
Igualment, l'article 18.1 del Decret 47/1992, de 30 de març, del Govern Valencià (DOGV núm. 1.759, 6.04.1992), disposa que s'organitzaran programes específics de garantia social, per als alumnes que no aconseguisquen els objectius de l'Educació Secundària.
  
El Decret 39/1998, de 31 de març, del Govern Valencià, d'Ordenació de l'Educació per a l'Atenció de l'Alumnat amb Necessitats Educatives Especials (DOGV núm. 3.224, 17.04.1998), establix en l'article 27.1 que als centres d'Educació Especial es podran impartir programes de garantia social.
  
Finalment, l'Ordre de 24 de febrer de 2000, de les conselleries de Cultura, Educació i Ciència, i d'Ocupació (DOGV núm. 3.708, 14.03.2000), regula els programes de garantia social en la Comunitat Valenciana una vegada generalitzada l'Educació Secundària i establix en l'article 13.1.b. i c. les modalitats d'Iniciació Professional i per a Alumnat amb Necessitats Educatives Especials.
  
Per tot això, i en funció del que s'ha exposat anteriorment, resolem:
  
Primer
  
Promoure les modalitats d'Iniciació Professional i per a Alumnat amb Necessitats Educatives Especials en instituts d'Educació Secundària i centres públics específics d'Educació Especial.
  
Segon. Àmbit i objecte
  
1. Els programes de garantia social de les modalitats indicades en l'apartat anterior podran desenrotllar-se durant el curs 2000/2001 en aquells centres públics que actualment tinguen autoritzats ensenyaments de la família professional corresponent al perfil que es desitge implantar com a programa de garantia social, o bé disposen de les instal·lacions adequades per al seu desenrotllament.
  
2. L'acció formativa dels programes de garantia social, en l'àmbit escolar, ha d'entendre's com una última mesura a aplicar en el procés de diversificació curricular per a aquells alumnes que no aconseguisquen els objectius de l'Educació Secundària.
  
3. En l'organització dels programes de garantia social en instituts d'Educació Secundària, es tindrà especialment en compte, junt a l'objectiu prioritari de possibilitar la seua inserció laboral, la formació de l'alumnat que facilite la continuïtat dels seus estudis, preferentment en els cicles formatius de Formació Professional específica de grau mitjà relacionats amb el programa.
  
4. Els programes de garantia social en centres públics específics d'Educació Especial tindran com a finalitat preparar l'alumnat en activitats professionals, oficis o ocupacions adequades a les seues possibilitats; així com capacitar-los per a fer front a les necessitats quotidianes de la vida diària.
  
Tercer. Participació
  
1. Els instituts d'Educació Secundària i els centres públics específics d'Educació Especial interessats a implantar un o més programes de garantia social hauran de presentar, a la Direcció Territorial de Cultura i Educació corresponent, les sol·licituds (annex II) i un projecte d'actuació per programa, en què s'incloguen els següents aspectes o requisits per a la seua aprovació:
  
a) Previsió o estudi dels possibles alumnes del programa.
  
b) Denominació del programa: en cap cas el programa podrà denominar-se de forma idèntica als cicles formatius, mòduls professionals experimentals o qualsevol de les branques, professions o especialitats de Formació Professional reglada.
  
c) Estructura: continguts bàsics de cada una de les àrees i el seu horari setmanal. En el cas que l'horari s'aparte dels marges bàsics especificats en l'apartat 6 de la present resolució, s'indicaran les raons que aconsellen la seua modificació.
  
d) Professorat disponible al centre.
  
e) Material didàctic requerit.
  
f) Justificació de l'existència d'instal·lacions adequades.
  
g) Metodologia i estratègies d'avaluació.
  
h) Aprovació del Consell Escolar.
  
i) Altres coses que es considere oportú indicar.
  
2. Finalitzat el termini de presentació de sol·licituds, les direccions territorials de Cultura i Educació les remetran, junt als corresponents informes de la Inspecció Educativa, a la Direcció General d'Ordenació i Innovació Educativa i Política Lingüística, la qual proposarà a la Direcció General de Centres Docents les autoritzacions individualitzades per al desenrotllament de programes de garantia social en instituts d'Educació Secundària i en centres públics específics d'Educació Especial.
  
3. Sense perjuí del que disposen els punts anteriors, la Conselleria de Cultura, Educació i Ciència podrà implantar programes de garantia social en aquells Instituts d'Educació Secundària i centres públics específics d'Educació Especial que es determine, amb l'informe previ de la Inspecció Educativa, permetent a l'alumnat disposar d'esta oferta en aquell àmbit territorial en què va estar escolaritzat.
  
Quart. Calendari
  
1. El calendari establit per al procediment de sol·licitud i aprovació dels programes de garantia social és el següent:
  
- Del 12 d'abril al 12 de maig, presentació de sol·licituds en la corresponent Direcció Territorial de Cultura i Educació per part dels centres.
  
- Del 15 al 26 de maig, enviament de les sol·licituds, amb els informes corresponents, des de les direccions territorials de Cultura i Educació a la Direcció General d'Ordenació i Innovació Educativa i Política Lingüística.
  
- Del 29 de maig al 2 de juny, proposta d'autorització de la Direcció General d'Ordenació i Innovació Educativa i Política Lingüística a la Direcció General de Centres Docents.
  
- Del 5 al 15 de juny, resolucions d'autorització de la Direcció General de Centres Docents.
  
2. Les autoritzacions previstes en este apartat estaran condicionades al compliment dels requisits establits en l'apartat 3 de la present resolució i només podran impartir estos programes els centres que siguen expressament autoritzades per a això.
  
Cinqué. Destinataris
  
1. Si bé els programes de garantia social estan destinats, en general, a joves menors de 25 anys i que, almenys, complisquen els 16 anys l'any natural que inicien el programa, d'acord amb l'article 4.2 de l'Ordre de 24 de febrer de 2000 (DOGV núm. 3708, 14.03.2000), els programes de garantia social d'Iniciació Professional matricularan preferentment alumnat d'edats compreses entre els 16 i 18 anys i que complisquen alguna de les següents condicions:
  
a) Alumnes escolaritzats en el segon cicle d'Educació Secundària que, havent accedit a un programa de diversificació curricular, segons el parer de l'equip educatiu que els atén, no estiguen en condicions d'aconseguir els objectius de l'etapa per eixa via.
  
b) Excepcionalment, alumnes a qui no els haja sigut possible accedir a un programa de diversificació i es troben, segons el parer de l'equip educatiu, en greu risc d'abandonament escolar.
  
c) Joves desescolaritzats que no tinguen la titulació acadèmica de graduat escolar, o que hagen aconseguit la dita titulació però no tinguen el títol de Formació Professional de primer grau.
  
2. Per a l'accés d'alumnes d'Educació Secundària Obligatòria (ESO) als programes haurà de seguir-se en tot cas el següent procediment:
  
a) Avaluació psicopedagògica dels alumnes o les alumnes, realitzada pel Departament d'Orientació, Servei Psicopedagògic i Professional o Gabinet Psicopedagògic autoritzat. En el cas d'alumnes amb necessitats educatives especials este informe podrà ampliar-se amb altres complementaris de caràcter mèdic i certificat de minusvalidesa que afavorisquen l'atenció més idònia per a l'alumnat.
  
b) Informe de l'equip educatiu en el cas de joves escolaritzats en el propi centre.
  
c) Consentiment dels pares i de l'alumne/a.
  
d) Informe favorable de la Inspecció Educativa.
  
3. Este procediment es podrà iniciar quan, tenint en compte l'anteriorment exposat, l'equip educatiu d'ESO ho considere convenient.
  
4. Podran participar en programes de garantia social promoguts per centres públics Específics d'Educació Especial aquells alumnes amb necessitats educatives especials, temporals o permanents, associades a la seua història educativa o degudes a condicions personals de discapacitat, que hagen cursat l'escolarització bàsica tant en centres ordinaris com en centres d'Educació Especial.
  
Podran igualment incorporar-se al programa de garantia social aquells alumnes amb necessitats educatives especials que, després de cursar l'educació bàsica obligatòria, hagen completat al centre específic d'Educació Especial la formació que facilita la Transició a la Vida Adulta (TVA).
  
Esta modalitat està destinada joves menors de 25 anys que, almenys, complisquen 16 anys en l'any natural en què s'inicia el programa.
  
Sisé. Estructura
  
Per a aconseguir els objectius assenyalats en l'apartat 2, els continguts formatius dels programes de garantia social, tindran la següent estructura per a un total de 25 hores lectives setmanals.
  
1. Distribució horària setmanal i còmput per àrees per a un curs de 900 hores:
  
- Àrea de Formació Professional Específica: 15 hores setmanals: 540 hores curs.
  
- Àrea de Formació i Orientació Laboral i Tutorial: 3 hores setmanals: 108 hores curs.
  
- Àrea de Formació Bàsica: 6 hores setmanals: 216 hores curs.
  
- Activitats complementàries: 1 hora setmanal: 36 hores curs.
  
2. L'estructura s'organitzarà al voltant de les àrees següents:
  
a) Àrea de Formació Professional Específica:
  
L'Àrea de Formació Professional Específica tindrà per finalitat preparar l'alumnat per a la incorporació a la vida activa en l'acompliment de llocs de treball que no requerisquen el títol de tècnic/a de Formació Professional de grau mitjà, i comprendrà les activitats pràctiques i els continguts necessaris per a adquirir els coneixements i les capacitats terminals corresponents al seu perfil professional.
  
L'Àrea de Formació Professional Específica tindrà estructura modular, per tal de facilitar l'acreditació de la competència professional i de possibilitar la correspondència i revalidació amb els mòduls de Formació Professional Ocupacional segons el que indica la disposició addicional primera de l'Ordre de 24 de febrer de 2000 (DOGV núm. 3.708, 14.03.2000).
  
b) Àrea de Formació i Orientació Laboral i Tutorial:
  
L'Àrea de Formació i Orientació Laboral i Tutorial estarà encaminada a familiaritzar l'alumnat respecte del marc legal de condicions de treball, de relacions laborals i de seguretat de l'àmbit professional que es tracte i a dotar-lo dels recursos i de l'orientació necessària per a la recerca d'un lloc de treball i per a l'autoocupació.
  
El seu punt de partida el constituirà l'acció tutorial implícita en tota activitat educativa i que es desenrotlla permanentment al llarg de tot el procés formatiu dels joves.
  
La dita acció inclourà activitats completes de grup, en l'horari establit, amb objectius i continguts que faciliten el desenrotllament personal, especialment referits a aspectes tals com l'autoestima i la motivació, la cooperació i integració social i l'aprenentatge d'habilitats socials i d'autocontrol necessàries per a afavorir les possibilitats d'ocupació de l'alumnat d'estos programes, així com els recursos per a l'autoformació i formació permanent al llarg de tota la seua vida activa.
  
c) Àrea de Formació Bàsica:
  
L'Àrea de Formació Bàsica tindrà com a finalitat oferir a l'alumnat la possibilitat d'adquirir o consolidar els coneixements i capacitats bàsiques, relacionats amb els objectius i continguts de l'ensenyament obligatori que són necessaris per a aconseguir la seua inserció social i laboral satisfactòria i, si s'escau, per a la continuació dels estudis, especialment en els cicles formatius de Formació Professional de grau mitjà. Per això es procurarà que els continguts i la metodologia s'adapten a les condicions i expectatives particulars de cada alumne/a.
  
L'Àrea de Formació Bàsica tindrà un caràcter transversal respecte als continguts o mòduls de la Formació Professional específica, de manera que l'aprenentatge dels elements que la integren ?socioculturals, lingüístics i matemàtics- estiga relacionat significativament i funcionalment amb l'ofici i constituïsca un procés en què s'avance des del més instrumental i senzill al més complex.
  
d) Activitats complementàries:
  
Les activitats complementàries tindran per objecte oferir a l'alumnat la possibilitat de mantindre activitats esportives i culturals que, al mateix temps que contribuïsquen a la consecució de les finalitats dels programes de garantia social, afavorisquen l'adquisició d'hàbits positius en relació al gaudi de l'oci i temps lliure. Les activitats es programaran en funció de les característiques de cada grup i, sempre que siga possible, amb la seua participació.
  
3. Els programes destinats exclusivament a l'alumnat amb necessitats educatives especials, modalitat Especial, adequaran les àrees de Formació Bàsica i de Formació i Orientació Laboral i Tutorial a les possibles ocupacions en què s'hagen de col·locar. En qualsevol cas, en estos programes, es dedicarà especial atenció a l'entrenament de tasques d'autocura, autonomia personal i hàbits de treball.
  
Seté. Pràctiques
  
1. L'alumnat dels programes de garantia social en centres públics podrà realitzar pràctiques formatives en empreses, en llocs relacionats amb el seu perfil professional.
  
2. Les pràctiques formatives en empreses seran voluntàries. Formaran part de la programació individualitzada de cada alumne dins de l'Àrea de Formació Professional Especifica, els continguts i horari de la qual seran convenientment adaptats.
  
3. Les pràctiques es realitzaran durant l'últim quadrimestre del curs de conformitat amb la resolució i instruccions que a tal efecte emetrà la Direcció General d'Ordenació i Innovació Educativa i Política Lingüística.
  
Huité. Duració
  
1. Els programes de garantia social de les modalitats d'Iniciació Professional i per a Alumnat amb Necessitats Educatives Especials en instituts d'Educació Secundària tindran la duració d'un curs escolar.
  
2. Excepcionalment, i segons el projecte d'actuació prevista pel centre, la Inspecció Educativa podrà proposar a la Direcció General d'Ordenació i Innovació Educativa i Política Lingüística la continuïtat per al desenrotllament en el curs següent dels programes de garantia social dedicats a l'Alumnat amb Necessitats Educatives Especials.
  
Nové. Matriculació
  
1. La matriculació en el programa de garantia social es portarà a terme d'acord amb els terminis i dates, dels mesos de juliol i setembre, previstos per la Direcció General de Centres Docents sobre escolarització i matriculació per a centres de secundària i d'acord amb els criteris que a tal efecte s'indiquen en els apartats quart de l'Ordre de 24 de febrer de 2000 (DOGV núm. 3708, 14.03.2000) i cinqué de la present resolució. Els centres públics específics d'Educació Especial s'acolliran als mateixos terminis i dates.
  
2. Per a formalitzar la matrícula es presentaran els documents següents en la secretaria dels centres:
  
a) Imprés de matrícula degudament emplenat (annex I).
  
b) Comprovant d'haver realitzat el pagament de l'assegurança escolar.
  
c) Fotocòpia confrontada del document que acredite el requisit d'edat.
  
d) Fotocòpia confrontada del llibre d'escolaritat, i/o certificats acreditatius de la situació acadèmica del/de la sol·licitant.
  
e) Informes, si cal, segons l'apartat 5.2 de la present resolució.
  
f) Dos fotografies grandària carnet.
  
Deu. Composició dels grups. Ràtio
  
1. El nombre màxim d'alumnes serà de 15 i el mínim de 10 per grup o programa de garantia social d'iniciació professional. Quan en algun dels grups s'integren alumnes amb necessitats educatives especials, no podran incorporar-se per programa més de tres alumnes d'estes característiques, i es reduirà aleshores el nombre màxim d'alumnes per grup en un nombre igual al d'alumnes integrats. El nombre màxim llavors serà de 12.
  
2. Els programes de la modalitat per a Alumnat amb Necessitats Educatives Especials es desenrotllaran en grups de 10 alumnes com a màxim, i no es podrà, en este cas, autoritzar un programa amb una matrícula inferior a 5.
  
Onze. Professorat
  
1. L'equip educatiu per a l'atenció d'un grup o programa de garantia social en centres públics estarà format, almenys per:
  
- Un professor del cos de professors/es tècnics de Formació Professional, que impartirà l'Àrea de Formació Professional Específica, o un adjunt/a de taller en la modalitat per a Alumnes amb Necessitats Especials.
  
- Un professor del cos de mestres o dos professors d'Educació Secundària de les especialitats corresponents a l'Àrea de Formació Bàsica, destinats al centre o adscrit a este, que s'encarregaran d'impartir l'Àrea de Formació Bàsica.
  
2. De les activitats complementàries i de la formació i orientació laboral, podran responsabilitzar-se tant el professor o professora de l'Àrea de Formació Bàsica com el professor tècnic o qualsevol altre professor del centre amb la deguda preparació, atenent-se a les disponibilitats horàries i el millor aprofitament dels recursos del centre.
  
L'equip educatiu del programa de garantia social estarà integrat per tots els professors/es que impartisquen o siguen responsables d'alguna àrea o activitat de les que el constituïxen. Amb tot, atés el caràcter compensatori d'esta acció formativa i la composició de l'alumnat que la integra, es procurarà que el nombre de professors i professores intervinents no excedisca de tres.
  
Un dels professors/es de l'equip educatiu del programa de garantia social serà el tutor/a del grup d'alumnes.
  
L'equip base dels programes de la modalitat per a l'Alumnat amb Necessitats Educatives Especials inclourà necessàriament un mestre o mestra d'Educació Especial, o titulat/ada universitari/ària de Pedagogia, Psicologia o Psicopedagogia.
  
Dotze. Programació
  
1. Segons el que disposa l'apartat nové de l'Ordre 24 de febrer de 2000 (DOGV núm. 3.708, 14.03.2000), correspon a l'equip educatiu elaborar la programació general del programa de garantia social, així com les programacions didàctiques de les àrees i activitats corresponents.
  
2. La programació general inclourà l'horari de dedicació del professorat, l'organització dels espais i dotacions utilitzats, la previsió de despeses de funcionament i formarà part de la programació general del centre.
  
3. Tenint en compte el caràcter motivador que per a l'alumnat té l'aprenentatge de l'ofici, les programacions adaptaran el model de projectes integrats de treball, de forma que els continguts de la Formació Professional específica, estructurats en mòduls, constituïsquen el centre d'interés o eix vertebrador per a la resta dels components formatius.
  
En les programacions, es procurarà vincular els objectius, continguts i activitats de les àrees de Formació i Orientació Laboral i Tutoria i Formació Bàsica a les realitzacions i contextos professionals de l'ofici, progressant des del més instrumental al més complex i cap a les situacions que suposen una major autonomia i responsabilitat per a l'alumnat. En ells s'hauran d'especificar els criteris d'avaluació que serviran de referència per a la qualificació de l'alumnat.
  
4. L'ús de metodologies significatives, funcionals i motivadores, possibilitarà els models d'aprenentatge cooperatiu i autoregulat que potencien en l'alumnat la seua capacitat de treball en equip, del saber fer i de la innovació.
  
5. La coordinació de les programacions de cada un dels programes de garantia social estarà a càrrec de la Comissió de Coordinació Pedagògica.
  
Tretze. Avaluació i qualificació
  
1. Segons el que establix l'apartat desé de l'Ordre 24 de febrer de 2000 (DOGV núm. 3.708, 14.03.2000), l'avaluació dels alumnes que participen en programes de garantia social serà contínua, amb el fi de detectar les dificultats en el moment en què es produïsquen, investigar les seues causes i adoptar les mesures correctores oportunes. Tindrà com a referència els objectius i criteris d'avaluació establits en les programacions didàctiques, així com el grau de maduresa aconseguit en relació amb els objectius assenyalats en l'apartat segon de l'ordre citada.
  
2. L'avaluació serà realitzada per l'equip de professors del respectiu grup d'alumnes, assessorats, si s'escau, pel Departament d'Orientació. El professor tutor tindrà la responsabilitat de coordinar les sessions d'avaluació, i alçarà acta del seu desenrotllament, fent constar en ella els acords i decisions adoptades. Es faran, almenys, tres sessions d'avaluació en què es podran qualificar els mòduls i àrees de cada programa.
  
3. L'avaluació final representa el resultat del seguiment i l'avaluació de tot el procés formatiu i donarà lloc a les qualificacions de les tres àrees de Formació Professional Específica, Formació i Orientació Laboral i Tutorial, i Formació Bàsica.
  
4. En tot cas, és convenient registrar i valorar:
  
a) L'assistència i participació activa en les activitats programades en les dites components formatives.
  
b) L'evolució positiva en el progrés personal de l'alumne respecte a la motivació, implicació i integració social.
  
c) La posada en pràctica de les actituds i tècniques bàsiques adquirides, relatives a habilitats socials i d'autocontrol.
  
e) La participació en les corresponents activitats esportives i/o socioculturals, el suficient desenrotllament d'actituds participatives i l'adquisició d'hàbits positius.
  
5. L'expressió de l'avaluació final es realitzarà en termes de qualificacions, que es formularan en xifres d'1 a 10, sense decimals. Es consideraran positives les qualificacions iguals o superiors a 5.
  
Al final de cada programa s'omplirà l'acta d'avaluació final.
  
Els expedients acadèmics i les actes d'avaluació seran custodiades per la secretaria del centre.
  
Catorze. Certificat i informe d'orientació
  
1. D'acord amb el que establix l'apartat 11 de l'Ordre de 24 de febrer de 2000 (DOGV núm. 3708, 14.03.2000), els alumnes que hagen participat en el programa de garantia social, rebran un certificat en què constarà el nombre total d'hores cursades i les qualificacions obtingudes, per a les àrees de Formació Bàsica i de Formació i Orientació Laboral i Tutorial i per a cada un dels mòduls de l'Àrea de Formació Professional Específica.
  
Les qualificacions obtingudes pels alumnes seran tingudes en compte, als efectes que per a cada cas es determinen, en l'avaluació de la prova d'accés als cicles formatius de Formació Professional Específica de grau mitjà prevista en l'article 32.2. De la Llei 1/1990, de 3 d'octubre, d'Ordenació General del Sistema Educatiu (BOE núm. 238 de 4.10.90).
  
2. L'informe d'orientació:
  
Els certificats aniran acompanyades d'un informe d'orientació sobre el futur acadèmic i professional de l'alumne, que no serà prescriptiu i tindrà caràcter confidencial. Serà elaborat per l'equip de professors, amb la col·laboració, si s'escau, del Departament d'Orientació, i es farà arribar a l'alumne de forma que quede garantida la seua confidencialitat. L'informe d'Orientació Acadèmica i Professional serà firmat pel professor tutor, amb el vistiplau del director del centre.
  
3. Els documents citats només podran ser tramitats després de finalitzar el corresponent curs acadèmic, sense tindre en compte el moment en què l'alumne abandone el programa.
  
Els certificats seran expedits per la direcció territorial corresponent.
  
Quinze. Memòria final
  
Finalitzat el programa de garantia social, i segons el que disposa l'apartat 12 de l'Ordre de referència, l'equip educatiu elaborarà una memòria que s'inclourà en la general del centre.
  
Setze. Despesa
  
Els centres públics autoritzats rebran, en concepte de posada en funcionament i activitats derivades del programa de garantia social, un increment en la seua partida pressupostària de despeses de funcionament de fins a un màxim de 800.000 PTA, a càrrec del pressupost del capítol II del programa 421.30 de la Direcció General d'Ordenació i Innovació Educativa i Política Lingüística.
  
Dèsset. Suport
  
Les direccions generals d'Ordenació i Innovació Educativa i Política Lingüística, i de Centres Docents facilitaran als centres públics, que ho desitgen, la documentació necessària per a l'elaboració de les seues propostes curriculars del programa de garantia social.
  
Díhuit. Instruccions de funcionament
  
A l'empara del que establix la disposició final primera de l'Ordre de 24 de febrer de 2000 (DOGV núm. 3.708, 14.03.2000), es dictaran instruccions que regulen el funcionament dels programes de garantia social en Instituts d'Educació Secundària i en centres públics específics d'Educació Especial.
  
Dènou. Seguiment
  
El Servei d'Inspecció de les respectives direccions territorials de Cultura i Educació, realitzarà el seguiment d'estos programes i elaborarà un informe i proposta de millora de cada un d'ells al finalitzar el curs. L'informe serà remés a les direccions generals d'Ordenació i Innovació Educativa i Política Lingüística i de Centres Docents.